CELEX: 52018PC0005
Language: lt
Date: 2018-01-10
Title: Pasiūlymas TARYBOS ĮGYVENDINIMO SPRENDIMAS kuriuo Maltos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

EUROPOS KOMISIJA
            Briuselis, 2018 01 10
            COM(2018) 5 final
            2017/0361(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Maltos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB
                  1
                dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, kuriomis nukrypstama nuo šios direktyvos, kad būtų supaprastinta mokesčio rinkimo procedūra arba užkirstas kelias tam tikrų rūšių mokesčių slėpimui ar vengimui.
            
            
               Malta raštu (jį Komisija užregistravo 2017 m. rugsėjo 22 d.) paprašė leidimo nuo 2018 m. sausio 1 d. taikyti priemonę, kuria nukrypstama nuo PVM direktyvos 287 straipsnio ir kuria Maltai būtų leidžiama nuo PVM atleisti apmokestinamuosius asmenis, kurių didžiąją ekonominės veiklos dalį sudaro didelės pridėtinės vertės (nedidelių sąnaudų) paslaugų teikimas, o metinė apyvarta neviršija 20 000 EUR.
            
            
               Vadovaudamasi PVM direktyvos 395 straipsnio 2 dalimi, 2017 m. lapkričio 3 d. raštu Komisija apie Maltos prašymą pranešė kitoms valstybėms narėms. 2017 m. lapkričio 7 d. raštu Komisija pranešė Maltai, kad turi visą prašymui įvertinti būtiną informaciją.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Remiantis PVM direktyvos XII antraštinės dalies 1 skyriumi, valstybėms narėms suteikiama galimybė taikyti specialias smulkaus verslo įmonėms skirtas schemas, be to, jos gali nuo PVM atleisti apmokestinamuosius asmenis, kurių metinė apyvarta nesiekia tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM.
            
            
               Pagal PVM direktyvos 287 straipsnį tam tikros valstybės narės, kurios į ES įstojo po 1978 m. sausio 1 d., gali nuo PVM atleisti apmokestinamuosius asmenis, kurių metinė apyvarta yra ne didesnė kaip pateiktoms sumoms lygiavertė suma nacionaline valiuta pagal jų įstojimo dienos valiutų perskaičiavimo kursą, kaip nurodyta toje nuostatoje. Malta prisijungė prie euro zonos 2008 m. sausio 1 d. 
            
            
               Pagal Direktyvos 2006/112/EB 287 straipsnio 13 punktą Malta nuo PVM gali atleisti trijų kategorijų apmokestinamuosius asmenis: apmokestinamuosius asmenis, kurių metinė apyvarta neviršija 37 000 EUR, jei didžiąją ekonominės veiklos dalį sudaro prekių tiekimas; 24 300 EUR, jei didžiąją ekonominės veiklos dalį sudaro paslaugų, kurių pridėtinė vertė yra nedidelė (didelės sąnaudos), teikimas; 14 600 EUR kitais atvejais, t. y. teikiant didelės pridėtinės vertės (nedidelių sąnaudų) paslaugas.
            
            
               Nuo įstojimo Malta šia nuostatą taikė siekdama paremti mažąsias įmones ir paskatinti veiklą pradėti naujas įmones. Tai pasiteisino kaip naudinga supaprastinimo priemonė, nes ja panaikinama nemažai PVM prievolių įmonėms, kurių metinė veiklos apyvarta nesiekia tam tikros ribos, todėl tos įmonės patiria mažesnes veiklos sąnaudas, tuo tarpu poveikis pajamoms yra nedidelis. Maltos vyriausybė yra įsipareigojusi toliau taikyti priemones, kuriomis siekiama paprastinti smulkių veiklos vykdytojų prievoles atsižvelgiant į su mažosiomis įmonėmis susijusius Europos Sąjungos tikslus, išdėstytus Komisijos komunikate „Visų pirma galvokime apie mažuosius“. Europos iniciatyva „Small Business Act“
                  2
               .
            
            
               Tuo tikslu Malta norėtų 14 600 EUR ribą, kuri šiuo metu taikoma mažiausios apyvartos kategorijai, padidinti iki 20 000 EUR.
            
            
               Remiantis Maltos valdžios institucijomis, numatoma, kad dėl tokio ribos padidinimo smulkaus verslo įmonių, pagal MVĮ skirtą supaprastinimo schemą įregistruotų mažiausios apyvartos kategorijoje, skaičius nuo 15 615 galėtų padidėti iki maždaug 16 504, t. y. apie 5,3 %. Be to, Maltos mokesčių administravimo institucijos galėtų skirti daugiau darbuotojų kovai su sukčiavimu PVM.
            
            
               Numatoma, kad ribą, kurią viršijęs asmuo privalo registruotis PVM mokėtoju, padidinus nuo 14 600 EUR iki 20 000 EUR, pritaikius priemonę sumažės administracinė našta, kuri tenka reikalavimus atitinkančioms įmonėms, visų pirma labai mažoms įmonėms, nes jos būtų atleistos nuo daugelio pagal įprastines PVM procedūras joms tenkančių PVM prievolių, kaip antai nuo prievolės saugoti PVM registrus arba teikti PVM deklaracijas. 
            
            
               Maltos valdžios institucijos apskaičiavo, kad dėl tokio ribos padidinimo PVM pajamų suma sumažėtų maždaug 0,24 % visų pajamų iš PVM, taigi valstybės pajamoms nebūtų didelio poveikio. Numatoma, kad šis nedidelis pajamų sumažėjimas būtų kompensuotas, nes sustiprėtų bendras vykdymo užtikrinimas ir pagausėtų auditų.
            
            
               Asmenys, kurių apyvarta neviršija ribos, ir toliau turės galimybę užsiregistruoti PVM mokėtojais.
            
            
               •Suderinamumas su toje pačioje politikos srityje galiojančiomis nuostatomis
            
            
               Panašias nukrypti leidžiančias nuostatas buvo leista taikyti ir kitoms valstybėms narėms. Belgijai
                  3
                buvo leista taikyti 25 000 EUR ribą, Liuksemburgui
                  4
                – 30 000 EUR ribą, Lenkijai
                  5
                ir Estijai
                  6
                – 40 000 EUR ribą, Lietuvai
                  7
                – 45 000 EUR ribą, Latvijai
                  8
                ir Slovėnijai
                  9
                – 50 000 EUR ribą, Italijai
                  10
                – 65 000 EUR, o Rumunijai
                  11
                – 88 500 EUR ribą.
            
            
               Nuo PVM direktyvos nukrypti leidžiančios nuostatos visada turėtų būti taikomos ribotą laiką, kad būtų galima įvertinti jų poveikį. Be to, PVM direktyvos 281–294 straipsnių nuostatos dėl specialios mažosioms įmonėms skirtos schemos šiuo metu yra peržiūrimos. Kaip skelbta PVM veiksmų plane
                  12
                ir 2017 m. Komisijos darbo programoje
                  13
               , Komisijos pasiūlymas kaip visapusiškas supaprastinimo dokumentų rinkinys bus pateiktas iki 2017 m. pabaigos.
            
            
               Todėl siūloma, kad smulkaus verslo įmonėms, kurių didžiąją ekonominės veiklos dalį sudaro didelės pridėtinės vertės paslaugų teikimas, taikoma riba nuo 2018 m. sausio 1 d. būtų padidinta iki 20 000 EUR bent iki 2020 m. gruodžio 31 d. arba iki direktyvos, kuria iš dalies keičiamos PVM direktyvos nuostatos dėl specialios smulkaus verslo įmonėms skirtos schemos, įsigaliojimo. 
            
         
         
            
               •Suderinamumas su kitomis Sąjungos politikos sritimis
            
            
               
                  Priemonė atitinka su mažosiomis įmonėmis susijusius Sąjungos tikslus, išdėstytus Komisijos komunikate „Visų pirma galvokime apie mažuosius“. Europos iniciatyva „Small Business Act“
                     14
                  , kuriame valstybės narės raginamos teisėkūroje atsižvelgti į MVĮ būdingus bruožus ir supaprastinti esamą reglamentavimo aplinką.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  PVM direktyvos 395 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
               
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti procedūras papildomam skaičiui mažųjų apmokestinamųjų asmenų ir mokesčių administratoriui.
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               Kitos priemonės būtų netinkamos, kadangi pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Todėl Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Šis pasiūlymas yra pagrįstas Maltos pateiktu prašymu ir skirtas tik šiai valstybei narei.
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               Pasiūlymu dėl Tarybos įgyvendinimo sprendimo siekiama pradėti taikyti supaprastinimo priemonę, kuria būtų panaikinama daug PVM prievolių įmonėms, kurių didžiąją ekonominės veiklos dalį sudaro didelės pridėtinės vertės ir nedidelių sąnaudų paslaugų teikimas, o metinė apyvarta neviršija 20 000 EUR. Todėl ribos padidinimas gali turėti teigiamą poveikį: padėti sumažinti administracinę naštą daugeliui apmokestinamųjų asmenų ir galiausiai mokesčių administratoriui.
            
         
         
            
               Dėl siauros nukrypti leidžiančios nuostatos taikymo srities ir riboto taikymo laikotarpio jos poveikis bet kuriuo atveju bus ribotas.
            
            
               4.POVEIKIS BIUDŽETUI
            
            
               Pasiūlymas ES biudžetui poveikio neturi, kadangi Malta apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį
                  15
               .
            
            
               5.KITI ELEMENTAI
            
            
               Pasiūlyme numatyta laikino galiojimo sąlyga.
            
            
               2017/0361 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Maltos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  16
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pagal Direktyvos 2006/112/EB 287 straipsnio 13 punktą Malta nuo pridėtinės vertės mokesčio (PVM) gali atleisti trijų kategorijų apmokestinamuosius asmenis: kurių metinė apyvarta neviršija 37 000 EUR, jei didžiąją ekonominės veiklos dalį sudaro prekių tiekimas; 24 300 EUR, jei didžiąją ekonominės veiklos dalį sudaro paslaugų, kurių pridėtinė vertė yra nedidelė (didelės sąnaudos), teikimas ir 14 600 EUR kitais atvejais, t. y. teikiant didelės pridėtinės vertės (nedidelių sąnaudų) paslaugas; 
            
            
               (2)Malta raštu (jį Komisija užregistravo 2017 m. rugsėjo 22 d.) paprašė leidimo nuo 2018 m. sausio 1 d. žemiausią ribą, taikomą teikiant didelės pridėtinės vertės (nedidelių sąnaudų) paslaugas, padidinti nuo 14 600 EUR iki 20 000 EUR. Taikant tą priemonę apmokestinamieji asmenys būtų atleidžiami nuo tam tikrų ar visų su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose;
            
            
               (3)remdamasi Direktyvos 2006/112/EB 395 straipsnio 2 dalimi, Komisija 2017 m. lapkričio 3 d. raštu pranešė kitoms valstybėms narėms apie Maltos prašymą. 2017 m. lapkričio 7 d. raštu Komisija pranešė Maltai, kad turi visą prašymui įvertinti būtiną informaciją;
            
            
               (4)prašoma nukrypti leidžianti nuostata atitinka 2008 m. birželio 25 d. Komisijos komunikato „Visų pirma galvokime apie mažuosius“. Europos iniciatyva „Small Business Act“
                  17
                tikslus;
            
            
               (5)atsižvelgiant į tai, kad taikant šią nukrypti leidžiančią nuostatą sumažėtų smulkaus verslo įmonių PVM prievolės, taigi ir joms tenkanti administracinė našta bei sąnaudos, Maltai turėtų būti leista taikyti šią priemonę ribotą laikotarpį, iki 2020 m. gruodžio 31 d. Apmokestinamiems asmenims specialioji schema nėra privaloma;
            
            
               (6)Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos šiuo metu yra peržiūrimi, todėl gali būti, kad direktyva, kuria iš dalies keičiamos tos Direktyvos 2006/112/EB nuostatos, įsigalios prieš pasibaigiant nukrypti leidžiančios nuostatos galiojimo laikotarpiui – tokiu atveju šis sprendimas nebebus taikomas; 
            
         
         
            
               (7)remiantis Maltos pateikta informacija, padidinta riba turės nežymų poveikį bendrai galutinio vartojimo etape surenkamų mokesčių pajamų sumai;
            
            
               (8)nukrypti leidžianti nuostata nedaro poveikio Sąjungos nuosaviems ištekliams, gaunamiems iš pridėtinės vertės mokesčio, nes Malta apskaičiuos kompensaciją pagal Tarybos reglamento (EEB, EURATOMAS) Nr. 1553/89
                  18
                6 straipsnį,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 287 straipsnio 13 punkto, Maltos Respublikai leidžiama nuo PVM atleisti apmokestinamuosius asmenis, kurių didžiąją ekonominės veiklos dalį sudaro didelės pridėtinės vertės (nedidelių sąnaudų) paslaugų teikimas, o metinė apyvarta neviršija 20 000 EUR.
            
            
               2 straipsnis
            
            
               Šis sprendimas taikomas nuo 2018 m. sausio 1 d. iki 2020 m. gruodžio 31 d. arba iki direktyvos, kuria iš dalies keičiami Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos, įsigaliojimo dienos, atsižvelgiant į tai, kuri data yra ankstesnė.
            
            
               3 straipsnis
            
            
               Šis sprendimas skirtas Maltos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        Komisijos komunikatas Tarybai, Europos Parlamentui, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“. Europos iniciatyva „Small Business Act“, Briuselis, 2008 6 25, 2008 m. birželio 25 d. COM(2008) 394.
               
               
                  
                     (3)
                  
                        2015 m. gruodžio 10 d. Tarybos įgyvendinimo sprendimas (ES) 2015/2348, kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 330, 2015 12 16, p. 51).
               
               
                  
                     (4)
                  
                        2017 m. vasario 21 d. Tarybos įgyvendinimo sprendimas (ES) 2017/319, kuriuo iš dalies keičiamas Įgyvendinimo sprendimas 2013/677/ES leisti Liuksemburgui taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 47, 2017 2 24, p. 7). 
               
               
                  
                     (5)
                  
                        2016 m. lapkričio 21 d. Tarybos įgyvendinimo sprendimas (ES) 2016/2090, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 324, 2016 11 30, p. 7).
               
               
                  
                     (6)
                  
                        2017 m. kovo 21 d. Tarybos įgyvendinimo sprendimas (ES) 2017/563, kuriuo Estijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 80, 2017 3 25, p. 33).
               
               
                  
                     (7)
                  
                        2017 m. spalio 10 d. Tarybos įgyvendinimo sprendimas (ES) 2017/1853, kuriuo iš dalies keičiamas Įgyvendinimo sprendimas 2011/335/ES, leidžiantis Lietuvos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 265, 2017 10 14, p. 15).
               
               
                  
                     (8)
                  
                        2014 m. lapkričio 7 d. Tarybos įgyvendinimo sprendimas 2014/796/ES, kuriuo Latvijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 330, 2014 11 15, p. 46).
               
               
                  
                     (9)
                  
                        2015 m. lapkričio 10 d. Tarybos įgyvendinimo sprendimas (ES) 2015/2089, kuriuo iš dalies keičiamas Įgyvendinimo sprendimas 2013/54/ES, kuriuo Slovėnijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 302, 2015 11 19, p. 107).
               
               
                  
                     (10)
                  
                        2016 m. lapkričio 8 d. Tarybos įgyvendinimo sprendimas (ES) 2016/1988, kuriuo iš dalies keičiamas Įgyvendinimo sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 306, 2016 11 15, p. 11).
               
               
                  
                     (11)
                  
                        2017 m. spalio 10 d. Tarybos įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 265, 2017 10 14, p. 19).
               
               
                  
                     (12)
                  
                        Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“, Briuselis, 2016 4 7, COM(2016) 148 final.
               
               
                  
                     (13)
                  
                        „2017 m. Komisijos darbo programa. Sauganti, galių teikianti ir ginanti Europa“, Strasbūras, 2016 10 25, COM(2016) 710 final.
               
               
                  
                     (14)
                  
                        Komisijos komunikatas Tarybai, Europos Parlamentui, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“. Europos iniciatyva „Small Business Act“, Briuselis, 2008 6 25, 2008 m. birželio 25 d. COM(2008) 394.
               
               
                  
                     (15)
                  
                        OL L 155, 1989 6 7, p. 9–13.
               
               
                  
                     (16)
                  
                        OL L 347, 2006 12 11, p. 1.
               
               
                  
                     (17)
                  
                        Komisijos komunikatas Tarybai, Europos Parlamentui, Europos ekonomikos ir socialinių reikalų komitetui ir Regionų komitetui „Visų pirma galvokime apie mažuosius“. Europos iniciatyva „Small Business Act“, Briuselis, 2008 6 25, COM(2008) 394 final. 
               
               
                  
                     (18)
                  
                        1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų lėšų, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).